**LUONNOS Valtioneuvoston asetus**

 yksityisteistä

Valtioneuvoston päätöksen mukaisesti säädetään yksityistielain (560/2018) 82, 83 ja 89 §:n nojalla:

1 § Kiinteistötietojärjestelmän ylläpito

Tiekunnan toimielimen on tehtävä viipymättä ilmoitus yksityistielain (560/2018) 89 §:n 3 momentin mukaisten tietojen muutoksista Maanmittauslaitokselle.

Asianomaisen kunnan on ilmoitettava kiinteistörekisterin pitäjälle niistä päätöksistä, joilla yksityistie tai yksityistien tienosa lakkaa yksityistielain 13 §:n 1 momentissa tarkoitetussa tapauksessa.

2 § Tienpidon valtionavustukset

Valtionavustusta yksityistien tienpitoon myönnetään määrärahan puitteissa ensisijaisesti rakentamiseksi luettavaan yksityisteiden parantamiseen, joka toteutetaan yksityistielain 3 §:n 1 momentin 9 kohdassa tarkoitetun tien, siihen kuuluvien alueiden sekä rakenteiden ja laitteiden, erityisesti siltojen, vaurioiduttua.

3 § Valtionavustus rakentamiseen

Valtionavustusta yksityistien rakentamiseen on haettava elinkeino-, liikenne- ja ympäristökeskukselta hyvissä ajoin ennen töiden aloittamista. Hakemukseen on liitettävä rakentamistöiden suunnitelma ja kustannusarvio sekä pöytäkirjanote tiekunnan perustamistoimituksesta tai -kokouksesta tai jäljennös kiinteistörekisterin pitäjän päätöksestä, jolla tiekunta on perustettu sekä todiste yksityistielain 50 §:n mukaisista ajantasaista tiedoista yksityistierekisterissä sekä tie- ja katuverkon tietojärjestelmässä.

Avustusprosentti, avustuksen maksuaikataulu sekä mahdolliset työn tekemiseen liittyvät ehdot määrätään elinkeino-, liikenne- ja ympäristökeskuksen avustuspäätöksessä. Avustusta ei makseta ilman erityistä syytä sellaisten töiden osalta, jotka on tehty ennen avustuspäätöstä ilman elinkeino-, liikenne- ja ympäristökeskuksen lupaa.

Elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus maksaa valtionavustuksen tiekunnan ilmoittamalle pankkitilille avustuspäätöksen mukaisesti.

4 § Valtionavustus kunnossapitoon

Hakemus valtionavustuksen saamiseksi yksityisen tien kunnossapitoon on jätettävä toimivaltaiselle elinkeino-, liikenne- ja ympäristökeskukselle viimeistään elokuussa ennen sitä kalenterivuotta, jonka alusta avustusta haetaan. Hakemukseen on liitettävä pöytäkirjanote tiekunnan perustamistoimituksesta tai -kokouksesta tai jäljennös kiinteistörekisterin pitäjän päätöksestä, jolla tiekunta on perustettu sekä todiste yksityistielain (560/2018) 50 §:n mukaisista ajantasaista tiedoista yksityistierekisterissä sekä tie- ja katuverkon tietojärjestelmässä.

Elinkeino-, liikenne- ja ympäristökeskus tekee päätöksen valtionavustuksesta ennen sen vuoden loppua, jona hakemus on jätetty.

Elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus maksaa valtionavustuksen tiekunnan ilmoittamalle pankkitilille mahdollisuuksien mukaan viimeistään kunnossapitovuoden joulukuussa.

5 § Valtionavustus erityiskohteelle

Lauttapaikan, vuosittain purettavan sillan ja talvitien osalta valtionavustusta myönnettäisiin ensisijaisesti pysyvää asutusta palvelevalle yksityistielle avustusmäärärahan puitteissa.

Lauttapaikan ja vuosittain purettavan sillan osalta avustuksen enimmäismäärä on 80 prosenttia ja talvitien osalta 65 prosenttia hyväksyttävistä todellisista käyttö- ja kunnossapitokustannuksista.

Lauttapaikkojen ylläpitoon ja vuosittain purettaviin siltoihin myönnettävistä valtionavustuksista voidaan maksaa tiekunnille ennakkona enintään 80 prosenttia edellisen vuoden toteutuneista kustannuksista. Elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus maksaa lauttapaikkojen, purettavien siltojen ja talviteiden avustukset ja mahdolliset ennakot tiekunnan ilmoittamalle pankkitilille viimeistään toukokuussa.

Tiekunta toimittaa lauttapaikan, vuosittain purettavan sillan ja talvitien osalta elinkeino-, liikenne- ja ympäristökeskukselle selvityksen kunnossapitovuoden kustannuksista viimeistään seuraavan vuoden helmikuun loppuun mennessä. Mikäli kyse on uudesta lauttapaikasta, hakemus lauttapaikkaa koskevan valtionavustuksen saamiseksi on jätettävä toimivaltaiselle elinkeino-, liikenne- ja ympäristökeskukselle viimeistään elokuussa ennen sitä kalenterivuotta, jonka alusta avustusta haetaan.

6 § Voimaantulo

Tämä asetus tulee voimaan 1 päivänä tammikuuta 2019.